KIMG 2017

[12:07 AM, 7/10/2017] +1 (917) 951-5193:

ഇടമുറിയാത്ത കർക്കിടക മഴ പെയ്തിറങ്ങിയ അനുഭൂതിയാണ് KMG കഴിഞ്ഞു വീട്ടിലെത്തിയപ്പോൾ. എന്തെന്നില്ലാത്ത ഒരു ഗൃഹാതുരത്വം പിടിപെട്ട പോലെ മനസ്സിന് വല്ലാത്തൊരു വെന്പൽ. ഏഴു വർഷമായി ഇവിടെ വന്നിട്ടെങ്കിലും ഇന്നേവരെ കണ്ടിട്ടില്ലാത്ത മുഖങ്ങൾ ചിരിവിസ്മയങ്ങൾ തീർത്തപ്പോൾ മനസ്സറിയാതെ ഒരുപാട് തുടിച്ച്‌പോയി ഇതവസാനിച്ചില്ലെങ്കിലെന്നു. തിരിച്ചു കാറിൽ കയറിയപ്പോഴാണ് നാളെ ജോലിക്ക് പോവണമെന്ന സ്ഥലകാലബോധം വീണു കിട്ടിയത്, അവിടുന്നിങ്ങോട്ട് വീട് വരെ കാർമേഘം മൂടിക്കെട്ടിയ ആകാശം പോലെയായിരുന്നു, എന്തോ പിന്നിലോട്ട് പിടിച്ചു വലിക്കുന്ന പോലൊരനുഭൂതി. Shawangunk മലനിരകളുടെ താഴ്‌വരയുടെ മനോഹാരിത മുഴുവൻ ഊറ്റിയെടുത്ത് ഉറങ്ങിക്കിടക്കുന്ന ഒരു കൊച്ചു സുന്ദരിയാണ് ഹോണേഴ്‌സ് ഹാവെൻ, ഏതൊരു കടുത്ത ഹൃദയത്തിലും പ്രേമത്തിന്റെ തിരിനാന്പുകൾ നുള്ളിയിടാൻ മടിക്കാത്തവൾ. അതിന്റെ സുഖമറിയണേൽ അതിരാവിലെ പ്രിയതമയുടെ കൈയും കോർത്ത് മഞ്ഞു തുള്ളികൾ തണുപ്പിച്ച പുൽനാന്പുകളുടെ തലോടലേറ്റ് ആ ലേക്‌സൈഡിലൂടെ ഒന്ന് ഊളിയിടണം.

ഒരല്പം വൈകിയാണ് ഞങ്ങളെത്തിയത്, വെള്ളിയാഴ്ചയുടെ കോരിച്ചൊരിയുന്ന മഴ ഞങ്ങളെ വരവേൽക്കാനുണ്ടായിരുന്നു. പ്രാതൽ തീരുമെന്ന ചെറിയൊരാശങ്കയുണ്ടായിരുന്നെങ്കിലും അബ്ദുക്കയുടെ നിരന്തര ഫോൺവിളികൾ ഞങ്ങളെ സമയത്തിനവിടെയെത്തിച്ചു. തുടർന്നിങ്ങോട്ട് ഒന്നിനൊന്നു കിടപിടിച്ച അവതരണങ്ങൾ കൊണ്ട് മനസ്സിനെ മെല്ലെ നാളികേരനാട്ടിലേക്ക് പറിച്ചു നടുകയായിരുന്നു. റസിയാത്തയുടെയും വീരാൻക്കയുടെയും അവസാന നിമിഷ ഇടപെടൽ കൊണ്ട് ഞങ്ങളുടെ ബന്ധുവും സുഹൃത്തുമായ ഷമീറിനെയും കുടുംബത്തെയും കൂടി കൊണ്ട് വരാൻ കഴിഞ്ഞു, അത് ഇരട്ടിമധുരമായി. മഴയെ തോൽപിച്ച സംഘാടക മികവ് കൊണ്ട് തീരുമാനിച്ച പ്രോഗ്രാമുകളെല്ലാം നടത്താൻ കഴിഞ്ഞതിനെ പ്രശംസിക്കാൻ വാക്കുകൾ തികയില്ല. നസീർക്കയുടെ സാന്നിധ്യം എല്ലാവരെയും അമ്പരപ്പിച്ചു, ഒരു രോഗത്തിനും അദ്ദേഹത്തിന്റെ മനഃശക്തിയെ തോൽപിക്കാൻ കഴിയില്ലെന്ന് വീണ്ടും തെളിയിച്ചു. കാനഡയിലെ സിസ്റ്റേഴ്സിന്റെയും tamton സിസ്റ്റെയ്‌സിന്റെയും ഡാൻസുകളും ഷാജി മൊക്കത്തിന്റെ മക്കളുടെ രണ്ടു പ്രസംഗങ്ങൾ വീരാൻക്കയുടെ പേരക്കുട്ടിയുടെ സദസ്സിനെ മുഴുവൻ ചിരിപ്പിച്ച ഖുർആൻ പാരായണം തഹ്സീൻക്കയുടെ മെലഡികൾ സർവകലാവല്ലഭൻ അൻസാറിന്റെ പ്രകടനങ്ങൾ എന്നിവ എന്റെ മനസ്സിൽ മായാതെ കിടക്കുന്നവയായി. റമീസിന്റെയും മെഹബൂബിന്റെയും നിർബന്ധം കാരണം സോക്കറും വോളിബോളും ഒരു കൈനോക്കിയെങ്കിലും കാലം കനിഞ്ഞു നൽകിയ എന്റെ ചെറിയ കുടവയർ നല്ല പണി തന്നു, ഇല്ലെങ്കിൽ കാണാമായിരുന്നു പൂരം 🙂 ബ്ലു ടീമിനെ ഞങ്ങളുടെ വർഗ്ഗ ശത്രുക്കളായി പ്രഖ്യാപിച്ച് അടുത്ത KMG-യിൽ അവരെ തോൽപ്പിക്കാനുള്ള എല്ലാവിധ അടവുകളും തീരുമാനങ്ങളും ക്യാംപ് ഫയറിന്റെ തീ നാളങ്ങളെ സാക്ഷിനിർത്തി ഞങ്ങൾ പ്രതിജ്ഞയെടുത്തു. കുടിപ്പകയുടെ തീർത്താൽ തീരാത്ത കണക്കു ചോദിക്കാൻ, നിങ്ങളുടെ ചുടുരക്തം ഊറ്റിക്കുടിക്കാൻ അറബിക്കടലിന്റെ ഓരോ ഓളങ്ങളെയും മിന്നൽ വേഗത്തിൽ വകഞ്ഞു നിർത്തി കാൽപന്തുകളിയുടെ മാസ്മരികതയുമായി ഞങ്ങൾ വരും ഇനിയും, കാലം സാക്ഷി.

ഞങ്ങൾക്കേറെ ഇഷ്ടപ്പെട്ടതും സമയം ചെലവഴിച്ചതും ലേക് സൈഡിലും ഹൈക്കിങ്ങിലുമാണ്. അറ്റമില്ലാത്ത കാനനഭംഗിയാസ്വദിച്ചു അതിന്റെ ഓരോ അംഗലാവണ്യവും കാമറയിലൊപ്പിയെടുത്തു പ്രകൃതിയെ അറിഞ്ഞു അതിന്റെ നീരുറവകളെ തലോടി ഓരോ മന്ദമാരുതനെയും മുത്തി ഓരോ ചുവടുകളും കീഴടക്കി മാഗോ മരത്തണലിൽ ഒത്തുകൂടിയപ്പോൾ ഒരു ഇരുപത് വർഷം പിന്നോട്ടോടിയ പോലെ. അന്ന് കളിച്ചു നടക്കുന്ന കാലത്ത് എന്റെ സ്വന്തം നാട്ടിലെ മണിക്കെട്ടിപ്പാറയുടെ സാന്ദര്യം ആസ്വദിക്കാൻ ഹൃദയത്തോട് ചേർത്ത് പിടിച്ച കളിക്കൂട്ടുമാരുമൊത്ത് കാരശേരിയുടെ സായം സന്ധ്യകളെ വാരിപ്പുണർന്ന് നക്ഷത്രക്കൂട്ടങ്ങളെ എണ്ണിത്തീർത്ത ദിവസങ്ങൾ, അതും കഴിഞ്ഞു കേരളമനസ്സുകളിൽ പ്രണയത്തിന്റെ വിരഹത്തിന്റെ നീർകണങ്ങൾ പേമാരികണക്കെ പെയ്തിറക്കിയ മൊയ്തീന്റെയും കാഞ്ചനമാലയുടെയും സ്വന്തം ഇരുവഴിഞ്ഞിയുടെ മണൽത്തിട്ടകൾ ചവിട്ടി നീരാടിയിരുന്ന കാലം, എന്തോ വീണ്ടും ആ പ്രണയതീരത്ത് ഒന്ന് കൂടിയിരിക്കാനുള്ള അടങ്ങാത്ത മോഹം ബാക്കിവെച്ചിട്ടാണ് KMG-യെന്ന പെരുമഴക്കാലം പെയ്തിറങ്ങിയത്.

നിന്നോട് പറയാൻ.....

നീ അറിയാൻ ഇനിയൊന്നും തന്നെ

അവശേഷിക്കുന്നില്ല....

എന്റെ വാക്കുകളിലെ അവസാന

അക്ഷരവും ഞാൻ നിനക്കായി

പറഞ്ഞു കഴിഞ്ഞു...

ഇനിയെല്ലാം എന്റെ മൗനം

നിന്നോട് പറയും...

പുഞ്ചിരിച്ചവർക്കും തലോടിയവർക്കും ഒരായിരം സ്നേഹഭാവുകങ്ങൾ നേർന്നുകൊണ്ട് - മുസ്തഫ കാരശ്ശേരി.